**Prijedlog Predlagač: Gradonačelnica**

Na temelju članka 5. stavka 1. točke 6. i stavka 11. Zakona o sigurnosti prometa na cestama („Narodne novine“, broj 67/08., 48/10-Odluka USRH, 74/11, 80/13, 158/13-Odluka USRH, 92/14, 64/15, 108/17, 70/19 i 42/2085/22, 114/22), članka 47. stavka 1. točke 2. Statuta Grada Korčule („Službeni glasnik Grada Korčule“, broj 3/18 i 3/21) te članka 61. Poslovnika Gradskog vijeća Grada Korčule („Službeni glasnik Grada Korčule“, broj 8/18), uz prethodnu suglasnost Ministarstva unutarnjih poslova, KLASA: NK-UP/I-211-05/23-05/130, URBROJ: 511-03-03-23-4 od 16. travnja 2023.godine, Gradsko vijeće Grada Korčule je na \_\_\_ sjednici održanoj dana\_\_\_\_\_\_\_\_\_\_\_\_ 2023. godine donijelo

**O D L U K U**

**o organizaciji i načinu naplate i kontrole parkiranja u Gradu Korčuli**

#  I. OSNOVNE ODREDBE

Članak 1.

Ovom se Odlukom o organizaciji i načinu naplate i kontrole parkiranja u Gradu Korčuli (dalje u tekstu: Odluka) određuju javna parkirališta na kojima se vrši naplata parkiranja, javna parkirališta na kojima se ne vrši naplata parkiranja, organizacija i način naplate parkiranja, vrste parkirališnih karata, način njihova korištenja, uvjeti za stjecanje i korištenje povlaštene parkirališne karte, te nadzor nad parkiranjem vozila na području Grada Korčule.

Članak 2.

Izrazi koji se koriste u ovoj Odluci, a imaju rodno značenje odnose se jednako na muški i ženski rod.

Članak 3.

U smislu ove Odluke:

 1. javno parkiralište bez naplate je površina namijenjena parkiranju vozila koja je uređena kao vanjsko ulično parkiralište ili zasebno izdvojeno parkiralište na kojem se ne vrši naplata;

 2. javno parkiralište s naplatom je uređena i propisno označena ulična ili izdvojena površina na kojoj je uvedena naplata parkiranja i koja je označena odgovarajućom prometnom signalizacijom, te informacijom o cijenama parkiranja ovisno o vremenu parkiranja kao i načinu plaćanja parkiranja;

 3. parkirališno mjesto je dio javnog parkirališta namijenjen parkiranju jednog vozila i označeno odgovarajućom prometnom signalizacijom;

 4. rezervirano parkirališno mjesto je parkirališno mjesto što ga je odobrio gradonačelnik i namijenjeno određenom korisniku, te označeno odgovarajućom prometnom signalizacijom;

 5. korisnik javnog parkirališta (u daljnjem tekstu: korisnik) je osoba za koju je člankom 5. stavcima 3. i 4. ove Odluke određeno da se smatra korisnikom;

 6. Organizator parkiranja je pravna osoba koja obavlja tehničke i organizacijske poslove, naplatu i nadzor nad parkiranjem vozila, održavanje i čišćenje, te druge poslove na javnim parkiralištima s naplatom.

Članak 4.

(1) Poslove Organizatora parkiranja iz članka 3. stavka 1. točke 6. ove Odluke obavlja trgovačko društvo KTD Hober d.o.o. (u daljnjem tekstu: organizator parkiranja) u skladu s ovlastima iz ove Odluke, drugim aktima Grada Korčule, te svim zakonskim propisima koji uređuju obavljanje navedenih poslova.

(2) Poslove organizacije parkiranja, održavanja i čišćenja javnih parkirališta na kojima se ne vrši naplata obavlja Grad Korčula.

(3) Gradonačelnik Grada Korčule (dalje u tekstu: gradonačelnik) može posebnom odlukom poslove iz stavka 2. ovog članka prenijeti na drugu pravnu osobu.

Članak 5.

(1) Ako ovom Odlukom nije drugačije određeno, parkiranjem vozila na javnom
parkiralištu s naplatom korisnik javnog parkirališta sklapa s organizatorom parkiranja ugovor o korištenju javnog parkirališta s naplatom, prihvaćajući opće uvjete ugovora o korištenju javnog parkirališta s naplatom propisane ovom Odlukom i drugim aktima Grada Korčule.

(2) Ugovorom iz stavka 1. ovoga članka isključuje se čuvanje vozila, te odgovornost za nestanak, uništenje ili oštećenje vozila, osim ako zakonom nije drugačije propisano.

(3) Korisnikom javnog parkirališta s naplatom za vozila u vlasništvu fizičke osobe smatra se vlasnik vozila koji je evidentiran u odgovarajućim evidencijama Ministarstva unutarnjih poslova prema registarskoj oznaci parkiranog vozila, a za vozila koja nisu evidentirana vlasnik vozila utvrđuje se na drugi način.

(4) Korisnikom javnog parkirališta s naplatom za vozila u vlasništvu pravne osobe smatra se vlasnik parkiranog vozila evidentiran prema registarskoj oznaci vozila u odgovarajućim evidencijama Ministarstva unutarnjih poslova, neovisno o osnovi temeljem koje je vozilo dano na korištenje.

(5) Ukoliko vlasnik vozila - fizička osoba, evidentiran kao takav u odgovarajućim evidencijama Ministarstva unutarnjih poslova prema registarskoj oznaci parkiranog vozila, posjeduje valjanu ispravu (kupoprodajni ugovor, ugovor o darovanju) ovjerenu od strane javnog bilježnika temeljem koje je pravo vlasništva vozila prenio na treću osobu, a koju ispravu novi vlasnik vozila nije, sukladno obvezi iz članka 250. stavka 3. Zakona o sigurnosti prometa na cestama, u roku od 15 dana od dana stjecanja vozila dostavio Ministarstvu unutarnjih poslova radi registracije vozila na svoje ime, istu je dužan dostaviti organizatoru parkiranja najkasnije u roku od 15 dana od dana dospijeća računa iz članka 20. stavka 2. ove Odluke.

(6) U slučaju dostave organizatoru parkiranja valjane isprave iz stavka 5. ovog članka u propisanom roku korisnikom javnog parkirališta s naplatom, od datuma stjecanja vozila naznačenog u dostavljenoj ispravi, smatra se stjecatelj - novi vlasnik vozila iz predmetne isprave.

(7) U slučaju da po primitku isprave iz stavka 5. ovog članka organizator parkiranja ocijeni kako postoji osnovana sumnja u vjerodostojnost te isprave, isti je ovlašten postupak radi naplate dospjelih neplaćenih tražbina s osnova korištenja usluge parkiranja na javnim parkiralištima Grada Korčule pred nadležnim tijelom pokrenuti protiv vlasnika vozila - fizičke osobe koji je kao takav evidentiran u odgovarajućim evidencijama Ministarstva unutarnjih poslova prema registarskoj oznaci parkiranog vozila.

#  II. ORGANIZACIJA I NAČIN NAPLATE PARKIRANJA

 **1. PARKIRANJE NA JAVNIM PARKIRALIŠTIMA**

Članak 6.

1. Javna parkirališta mogu biti stalna ili privremena, ulična ili izvanulična.

(2) Stalna javna parkirališta su parkirališta s naplatom ili bez naplate na kojima je parkiranje omogućeno tijekom cijele kalendarske godine.

(3) Privremena javna parkirališta su parkirališta koja se određuju tijekom raznih događanja kao što su: privremene regulacije prometa, organizacije prigodnih manifestacija, priredbi i slično.

(4) Privremena javna parkirališta mogu se odrediti sa naplatom ili bez naplate.

(5) Gradonačelnik po potrebi određuje privremena javna parkirališta, kao i način njihove upotrebe.

(6) Ulična parkirališta su parkirališta posebno označena propisanom horizontalnom ili vertikalnom signalizacijom na kolniku i na javnim i nerazvrstanim cestama u skladu s propisima o sigurnosti prometa, te tehničkom dokumentacijom.

(7) Izvanulična javna parkirališta su parkirališta koja se nalaze izvan kolnika, a označena su propisanom vertikalnom ili horizontalnom signalizacijom u skladu s ovom Odlukom i prostorno su definirana posebnim projektom.

(8) Ako to zakonom nije drugačije propisano parkirališno mjesto na javnim parkiralištima označava se bijelom horizontalnom signalizacijom.

Članak 7.

(1) Parkiranjem na javnom parkiralištu s naplatom korisnik i organizator parkiranja sklapaju ugovor o korištenju parkirališnog mjesta s naplatom uz korištenje parkirališne karte, čime korisnik parkirališta prihvaća opće uvjete ugovora o korištenju parkirališta utvrđene ovom Odlukom.

(2) Parkiranje na javnom parkiralištu s naplatom može biti s ograničenim ili neograničenim vremenom trajanja parkiranja.

(3) Parkiranjem na javnom parkiralištu s naplatom korisnik i organizator parkiranja sklapaju ugovor o korištenju jednoga parkirališnog mjesta u trajanju od jednog sata.

(4) Iznimno od stavka 3. ovoga članka, korisnik može sklopiti s organizatorom parkiranja ugovor o korištenju jednoga parkirališnog mjesta u trajanju duljem od jednog sata.

Članak 8.

(1) Javna parkirališta moraju imati podatke o dopuštenom trajanju parkiranja, vremenu naplate parkiranja, visini naknade za parkiranje i načinu naplate parkiranja.

(2) Javna parkirališta s naplatom moraju biti označena prometnom signalizacijom u skladu s propisima o sigurnosti prometa i s normom HRN U.S4.234/80 - Oznake na kolniku - Ostale oznake - Obilježavanje mjesta za parkiranje, koja propisuje način obilježavanja parkirališnih mjesta.

Članak 9.

(1) Na javnim parkiralištima na posebno obilježenim mjestima rezerviranim za parkiranje vozila osoba sa invaliditetom, osobe sa invaliditetom koje na vozilu imaju istaknut važeći znak pristupačnosti iz članka 40. Zakona o sigurnosti prometa na cestama imaju pravo parkirati bez plaćanja naknade.

(2) Na javnim parkiralištima koja nisu posebno obilježena kao mjesta rezervirana za parkiranje vozila osoba sa invaliditetom, osobe sa invaliditetom koje na vozilu imaju istaknut važeći znak pristupačnosti imaju pravo parkirati po povlaštenim uvjetima uz korištenje povlaštene karte sukladno odredbama članaka 23., 24. i 25. ove Odluke.

**2. PARKIRANJE NA REZERVIRANIM PARKIRALIŠNIM MJESTIMA**

Članak 10.

(1) Rezervirana parkirališna mjesta odobrava rješenjem gradonačelnik na rok od najduže 24 mjeseca.

(2) Na zahtjev korisnika rok iz stavka 1. ovoga članka može se produžiti.

(3) Uvjete odobravanja rezerviranih parkirališnih mjesta te visinu naknade za korištenje istih propisat će se posebnim pravilnikom gradonačelnika.

(4) Korisnik rezerviranog parkirališnog mjesta s organizatorom parkiranja sklapa ugovor o zakupu rezerviranog parkirališnog mjesta, nakon čega organizator parkiranja označava rezervirano parkirališno mjesto o trošku korisnika.

(5) Ugovor o zakupu iz stavka 4. ovog članka sklapa se na razdoblje od najduže 24 mjeseca.

Članak 11.

Rezervirana parkirališna mjesta mogu se odobriti sljedećim korisnicima:

- državnim tijelima, pravnim osobama od značaja za Republiku Hrvatsku i Grad Korčulu,

 - ostalim pravnim osobama sa sjedištem u Gradu Korčuli ispred ili u neposrednoj blizini poslovnog prostora u kojem pravna osoba obavlja djelatnost.

 - ostalim fizičkim i pravnim osobama u izuzetnom slučaju prema kriterijima koja će se odrediti pravilnikom iz članka 10. stavka 3. ove Odluke.

# III. PARKIRALIŠTA

# Članak 12.

#  (1) Određuju se sljedeća javna parkirališta na području Grada Korčule (numeracija u popisu je u skladu sa Prometnim elaboratom, izrađenim od strane Traser d.o.o. u veljači 2023 (Oznaka projekta: T.D. 10/23), koji je sastavni dio ove Odluke) kako slijedi:

#

|  |  |
| --- | --- |
|  | **KORČULA** |
| 2. | Parkiralište na Dubrovačkoj cesti (Zagradac), 55 PM za osobna vozila i 3 PM za osobe s invaliditetom - javno parkiralište na kojem se ne vrši naplata; |
| 4. | Parkiralište u Zagradcu - NC KOR 107, 31 PM za osobna vozila i 2 PM za osobe s invaliditetom - javno parkiralište na kojem se ne vrši naplata; |
| 5. | Parkiralište na Putu Sv. Antuna - NC KOR 054 (pored trgovine Studenac), 10 PM za osobna vozila i 1 PM za osobe s invaliditetom - javno parkiralište na kojem se ne vrši naplata; |
| 6. | Parkiralište uz Srednju školu Korčula na Ulici 67 - NC KOR 085 (parkiralište pored zgrade Srednje škole Korčula), 30 PM za osobna vozila - javno parkiralište na kojem se ne vrši naplata; |
| 6.1. | Parkiralište na Odvojku nova crkva Sv. Antona - NC KOR 027 (parkiralište uz Pastoralni centar), 12 PM za osobna vozila - javno parkiralište na kojem se ne vrši naplata; |
| 7. | Parkiralište u Ulici 57 - KOR 078 (parkiralište pored Doma zdravlja), 24 PM za osobna vozila i 1 PM za osobe s invaliditetom - javno parkiralište na kojem se ne vrši naplata; |
| 7.1. | Parkiralište u ulici Ulica 57 - Odvojak Hitna pomoć - NC KOR 080 (parkiralište pored Doma zdravlja), 19 PM za osobna vozila - javno parkiralište na kojem se ne vrši naplata; |
| 8. | Parkiralište na Putu vodospreme Naselje - NC KOR 057 (preko puta hotela Marko Polo), 11 PM za osobna vozila - parkiralište za stanare sa posebnom dozvolom; |
| 9. | Parkiralište u Ulici korčulanskih domobrana - NC KOR 105, 9 PM za osobna vozila - parkiralište za stanare sa posebnom dozvolom; |
| 10. | Parkiralište na Odvojku groblje Sv. Luke - NC KOR 020 (pored groblja Sv. Luke), 77 PM za osobna vozila - javno parkiralište na kojem se ne vrši naplata, povremeno se zatvara sukladno odluci gradonačelnika, parkiralište dano na upravljanje organizatoru parkiranja; |
| 11. | Parkiralište na Putu Sv. Luke - NC KOR 055 (parkiralište preko puta trgovačkog centra Tommy), 45 PM za osobna vozila i 2 PM za osobe s invaliditetom - javno parkiralište na kojem se vrši naplata, parkiralište dano na upravljanje organizatoru parkiranja; |
| 11.1. | Parkiralište na Putu Sv. Luke - NC KOR 055 (parkiralište uz zgradu NPKLM vodovoda d.o.o.), 3 PM za osobna vozila - rezervirano parkiralište za NPKLM vodovod d.o.o.; |
| 12. | Parkiralište u ulici Pod Fortecom - NC KOR 048 (parkiralište uz zgradu Dječjeg vrtića Korčula), 16 PM za osobna vozila - parkiralište za stanare sa posebnom dozvolom; |
| 13. | Parkiralište na Autobusnom kolodvoru - NC KOR 110, 6 PM za taxi vozila - parkiralište za taxi vozila; |
| 13.1. | Parkiralište na Obali korčulanskih brodograditelja - NC KOR 111 (ispred ex „restorana Liburna“), 20 PM za osobna vozila i 2 PM za osobe s invaliditetom - javno parkiralište na kojem se vrši naplata, parkiralište dano na upravljanje organizatoru parkiranja; |
| 14. | Parkiralište na Obali Vinka Paletina (Istočna obala), 59 PM za osobna vozila - javno parkiralište na kojem se vrši naplata, parkiralište dano na upravljanje organizatoru parkiranja; |
| 15. | Parkiralište na Obali dr. Franje Tuđmana - NC KOR 013 (Zapadna obala), 69 PM za osobna vozila, 2 PM za osobe s invaliditetom - dio parkirališta za vozila sa posebnom dozvolom, parkiralište dano na upravljanje organizatoru parkiranja. Dio parkirališta sa 8 PM za motocikle je javno parkiralište na kojem se ne vrši naplata parkiranja; |
| 15.1. | Parkiralište na Obali dr. Franje Tuđmana - NC KOR 013 (Zapadna obala), 14 PM za osobna vozila - dio parkirališta sa 14 PM za osobna vozila dan na korištenje Aminess Korčula Heritage Hotelu i drugim korisnicima; |
| 16. | Parkiralište na Trgu pomirenja - NC KOR 070 (kod Spomenika), 5 PM za osobna vozila i 1 PM za osobe s invaliditetom - parkiralište za stanare sa posebnom dozvolom; |
| 16.1. | Parkiralište na Putu Sv. Nikole - NC KOR 056, 7 PM za osobna vozila - parkiralište za stanare sa posebnom dozvolom; |
| 16.2. | Parkiralište u Ulica Foša - NC KOR 003, 14 PM za motocikle - javno parkiralište na kojem se ne vrši naplata; |
| 17. | Parkiralište na Cvjetnom naselju - NC KOR 001, 2 PM za osobna vozila - parkiralište za stanare sa posebnom dozvolom; |

(2) Parkiranje je, u skladu sa propisima, moguće i na drugim nerazvrstanim cestama i ulicama navedenim u Odluci o nerazvrstanim cestama na području Grada Korčule („Službeni glasnik Grada Korčule“, broj 6/12, 10/15, 10/18, 3/19, 6/21 i 11/21).

(3) Gradonačelnik će posebnim pravilnikom odrediti uvjete i visinu naknade za korištenje parkirališta iz članka 12. stavka 1. točke 8., 9.,11., 11.1, 12., 13., 13.1., 14., 15., 15.1., 16., 16.1. i 17. ove Odluke.

(4) Ova Odluka primjenjuje se i na parkirališna mjesta u poslovnoj zgradi sa parkiralištima izgrađenoj na katastarskoj čestici 339/1 k.o. Korčula („Trgovački centar Tommy“) u kojoj je Grad Korčula suvlasnik. Parkirališna mjesta nalaze se u garaži i na krovnoj terasi. Ista su posebnom odlukom dana na upravljanje i održavanje organizatoru parkiranja.

(5) Uvjete korištenja parkirališnih mjesta u poslovnoj zgradi sa parkiralištima izgrađenoj na katastarskoj čestici 339/1 k.o. Korčula odrediti će gradonačelnik posebnim pravilnikom.

(6) Parkiranje je u skladu s propisima, u razdoblju od 1. lipnja do 1. listopada moguće i na lokaciji „Poligon“ u Korčuli (kat. čest. 152/2 k.o. Korčula), t na javnoj površini pored sportske dvorane u Korčuli (kat. čest. 334/1 k.o. Korčula). Navedena parkirališta koristiti će se sa naplatom. Uvjete korištenja odredit će gradonačelnik posebnim pravilnikom.

Članak 13.

Sukladno odredbama Zakona o sigurnosti prometa na cestama na područjima iz članka 12. ove Odluke isključuju se površine:

 - na udaljenosti manjoj od pet (5) metara od pješačkog prijelaza;

 - na raskrižju i na udaljenosti manjoj od pet (5) metara od najbližeg ruba poprečnog kolnika;

 - na dijelu kolnika koji je kao stajalište za vozila javnog prijevoza putnika obilježen oznakama na kolniku ili prometnim znakom;

 - ispred kolnog ulaza u zgradu, sklonište, privatno ili javno parkiralište, dvorište ili garažu, iznad priključka na vodovodnu mrežu i ulaza u kanalizaciju ili drugu komunalnu mrežu, te na mjestima rezerviranim za vozila opskrbe ili na mjestima namijenjenim za odlaganje kućnog otpada, ispred i na vatrogasnim i drugim komunalnim i javnim prolazima i prilazima;

 - na dijelu ceste gdje bi širina slobodnog prolaza od zaustavljenog ili parkiranog vozila do neisprekidane uzdužne crte na kolniku ili do neke zapreke na cesti bila manja od tri metra, odnosno do suprotnog ruba kolnika manja od četiri metra odnosno u krugu od tri metra od posebnim oznakama na kolniku označenog podzemnog ili nadzemnog hidranta.

#  IV. VRSTE PARKIRALIŠNIH KARATA, NAČIN KORIŠTENJA I CIJENE

Članak 14.

(1) Za korištenje javnih parkirališta korisnik mora imati valjanu parkirališnu kartu.

(2) Valjana parkirališna karta je ona karta koja je plaćena za:

 - javno parkiralište na kojem se koristi usluga parkiranja,

 - vrijeme korištenja parkiranja, odnosno za razdoblje na koje je sklopljen ugovor o korištenju javnog parkirališta,

 - vozilo registarske oznake koja je ispisana na karti, kada se karta kupuje za određeno vozilo.

Članak 15.

(1) Parkirališna karta se može izdati u materijaliziranom i nematerijaliziranom obliku.

(2) Materijalizirana karta izdaje se na papiru ili drugom odgovarajućem mediju.

(3) Nematerijalizirana karta izdaje se kao potvrda u elektroničkom obliku.

Članak 16.

Parkirališna karta izdaje se kao satna, višesatna, dnevna, tjedna, mjesečna, tromjesečna i godišnja karta za određeno javno parkiralište.

Članak 17.

(1) Korisnik javnog parkirališta može kupiti satnu ili višesatnu kartu na parkirališnom automatu ili mobilnim telefonom, odnosno na ovlaštenim prodajnim mjestima ili na blagajni organizatora parkiranja.

(2) Kupnja satne ili višesatne karte na parkirališnom automatu podrazumijeva istodobno plaćanje i preuzimanje karte neposredno na javnom parkiralištu na kojem se nalazi parkirališni automat.

(3) Kupnja satne ili višesatne karte mobilnim telefonom obavlja se elektronički. Za plaćeno parkiranje koje je prihvaćeno i evidentirano u informacijskom sustavu organizatora parkiranja ne izdaje se tiskana parkirališna karta, nego korisnik zaprima SMS potvrdu o plaćenoj satnoj ili višesatnoj parkirališnoj karti. Broj na koji je potrebno poslati SMS poruku, te tekst u kojem je potrebno navesti registracijski broj korisnikovog vozila, mora jasno biti istaknut na vertikalnoj parkirališnoj signalizaciji.

(4) Korisnik će dobiti SMS-om upozorenje o isteku vremena za koje je plaćeno korištenje javnog parkirališta, nakon čega korisnik može platiti satnu parkirališnu kartu za korištenje javnog parkirališta za sljedećih šezdeset (60) minuta slanjem nove SMS poruke.

(5) Kupnja satne karte na ovlaštenim prodajnim mjestima podrazumijeva izdavanje elektronske karte u nematerijaliziranom obliku i računa za istu.

(6) Kupnja satne ili višesatne karte na blagajni organizatora parkiranja podrazumijeva istodobno plaćanje i preuzimanje parkirališne karte.

(7) Iznimno od stavka 1. ovoga članka na privremenim javnim parkiralištima korisnik parkirališta može kupiti satnu ili višesatnu kartu od osobe koju ovlasti organizator parkiranja.

Članak 18.

(1) Korisnik javnog parkirališta s naplatom može kupiti dnevnu kartu na parkirališnom automatu, ovlaštenim prodajnim mjestima i na blagajni organizatora parkiranja.

(2) Kupnja dnevne karte na parkirališnom automatu podrazumijeva istodobno plaćanje i preuzimanje karte neposredno na javnom parkiralištu na kojem se nalazi parkirališni automat.

(3) Kupnja dnevne karte na ovlaštenim prodajnim mjestima podrazumijeva izdavanje elektronske karte u nematerijaliziranom obliku i računa za istu.

(4) Kupnja dnevne karte na blagajni organizatora parkiranja podrazumijeva istodobno plaćanje i preuzimanje dnevne karte.

(5) Korisnik javnog parkirališta može kupiti tjednu, mjesečnu, tromjesečnu ili godišnju parkirališnu kartu na ovlaštenim prodajnim mjestima ili na blagajni organizatora parkiranja.

(6) Za parkiranje na javnim parkiralištima sa naplatom plaća se naknada.

(7) Naknadu će odrediti gradonačelnik posebnim pravilnikom.

Članak 19.

(1) Korisnik javnog parkirališta s naplatom dužan je u roku od 10 minuta od parkiranja vozila kupiti parkirališnu kartu u nematerijaliziranom obliku, odnosno parkirališnu kartu u materijaliziranom obliku, te istu istaknuti na vozilu tako da organizator parkiranja može provjeriti njezinu valjanost.

(2) Ako korisnik javnog parkirališta ne kupi parkirališnu kartu u nematerijaliziranom obliku odnosno ne istakne parkirališnu kartu u materijaliziranom obliku u roku iz stavka 1. ovog članka ili je istakne tako da se ne može provjeriti njezina valjanost, smatrat će se da nema valjanu parkirališnu kartu.

(3) Ako korisnik javnog parkirališta s naplatom nema valjanu parkirališnu kartu, smatrat će se da je preuzeo višesatnu parkirališnu kartu u punom trajanju.

(4) Pod višesatnom kartom u punom trajanju podrazumijeva se karta koja važi od trenutka izdavanja naloga za plaćanje od strane ovlaštene osobe organizatora parkiranja do tog istog vremena u sljedećem danu, sukladno cijenama iz članka 18. stavka 7. ove Odluke, osim ukoliko je korisnik javnog parkirališta s naplatom po preuzimanju naloga za izdavanje višesatne karte u punom trajanju izdanog od ovlaštene osobe organizatora parkiranja ne zamijeni za zamjensku višesatnu kartu čiji iznos obuhvaća stvarno korišteno vrijeme usluge parkiranja (umnožak cijene parkiranja u određenoj zoni i sati od izdavanja višesatne karte do plaćanja iste, uvećan za iznos od 6,64 EUR (50,00 HRK) na ime troškova rada ovlaštene osobe organizatora parkiranja na terenu (materijalni trošak izdavanja karte, trošak obrade podataka i ostali troškovi).

(5) U slučaju iz stavka 3. ovoga članka, osoba koju ovlasti organizator parkiranja ostaviti će višesatnu kartu u punom trajanju s nalogom za plaćanje na vozilu, koju je korisnik dužan platiti u roku od osam (8) dana od dana izdavanja te karte.

(6) Ukoliko korisnik višesatnu kartu u punom trajanju želi zamijeniti za zamjensku višesatnu kartu čiji iznos obuhvaća stvarno korišteno vrijeme usluge parkiranja (umnožak cijene parkiranja u određenoj zoni i sati od izdavanja višesatne karte do trenutka plaćanja iste) uvećan za iznos od 6,64 EUR (50,00 HRK) na ime troškova rada ovlaštene osobe organizatora parkiranja na terenu isto je u mogućnosti učiniti plaćanjem na ovlaštenim prodajnim mjestima ili blagajni organizatora parkiranja.

(7) Višesatna karta u punom trajanju s nalogom za plaćanje ostavljena na način iz stavka 5. ovoga članka smatra se uredno dostavljenom i kasnija oštećenja ili uništenja ne utječu na valjanost dostave i ne odgađaju plaćanje.

Članak 20.

(1) Višesatnu kartu u punom trajanju s nalogom za plaćanje korisnik javnog parkirališta s naplatom dužan je platiti u roku od osam dana od dana izdavanja te karte.

(2) Ako korisnik javnog parkirališta s naplatom ne plati izdanu višesatnu kartu u punom trajanju s nalogom za plaćanje u roku od osam dana od dana izdavanja te karte, organizator parkiranja dostaviti će mu na adresu prebivališta, evidentiranu u odgovarajućoj evidenciji Ministarstva unutarnjih poslova, račun sa specifikacijom korištene usluge parkiranja zajedno sa opomenom za neplaćanje.

(3) Ako korisnik parkiranja i po primitku računa i opomene iz prethodnog stavka ne podmiri obvezu iz stavka 1. ovoga članka u rokovima dospijeća naznačenim u računu, organizator parkiranja pokrenuti će protiv njega, a u svoje ime i za svoj račun, postupak pred nadležnim tijelom.

Članak 21.

(1) Odredbe o načinu i mjestu kupnje karte, cijeni karte, važenju karte, razdoblju naplate, propisati će gradonačelnik posebnim pravilnikom.

(2) Izgled i sadržaj parkirališnih karata za parkiranje na javnim parkiralištima određuje organizator parkiranja, uz suglasnost gradonačelnika.

#  V. POVLAŠTENA PARKIRALIŠNA KARTA

Članak 22.

Pravo na korištenje parkirališne karte po povoljnijim uvjetima u pogledu cijene i korištenja javnih parkirališta imaju:

- osobe s prebivalištem na području Grada Korčule,

- pravne osobe koje imaju sjedište u Gradu Korčuli,

- invalidi Domovinskog rata,

- invalidne osobe sukladno uvjetima propisanima člankom 40. Zakona o sigurnosti prometa na cestama.

Članak 23.

(1) Za korištenje javnih parkirališta po povlaštenim uvjetima koristi se povlaštena parkirališna karta (u daljnjem tekstu: povlaštena karta).

(2) Povlaštena karta vrijedi za određeno javno parkiralište i za vremensko razdoblje na koje je izdana.

(3) Izgled i sadržaj povlaštene karte za korištenje javnih parkirališta određuje organizator parkiranja, uz suglasnost gradonačelnika.

Članak 24.

1. Pravo na povlaštenu kartu ima fizička osoba koja:

− ima prebivalište na području Grada Korčule, što dokazuje osobnom iskaznicom ili uvjerenjem Ministarstva unutarnjih poslova o prebivalištu,

− ima vozilo registrirano na svoje ime ili u leasingu, što dokazuje važećom prometnom dozvolom.

1. Pravo na povlaštenu kartu ima pravna osoba koja:

− ima sjedište ili ispostavu na području Grada Korčule, što dokazuje odgovarajućom ispravom,

− ima vozilo registrirano na ime pravne osobe ili u leasingu, što dokazuje važećom prometnom dozvolom.

1. Pravo na povlaštenu parkirnu kartu ima osoba s invaliditetom koja:

− ima prebivalište na području Grada Korčule, što dokazuje osobnom iskaznicom ili uvjerenjem MUP-a Republike Hrvatske o prebivalištu,

− ima vozilo registrirano na svoje ime ili u leasingu, što dokazuje važećom prometnom dozvolom,

− ima valjani znak pristupačnosti iz članka 40. Zakona o sigurnosti prometa na cestama i rješenje ovlaštenog tijela o invaliditetu na temelju kojega je znak izdan.

(4) Osobe iz članka 22. ove Odluke postojanje uvjeta za izdavanje povlaštene karte dokazuju valjanim ispravama izdanim od strane nadležnog tijela.

(5) Povlaštenom parkirališnom kartom korisnik se može poslužiti samo za vozilo za koje je izdana.

Članak 25.

(1) Osoba koja ima pravo na povlaštenu parkirališnu kartu obvezna je organizatoru parkiranja dati na uvid isprave iz članka 24. ove Odluke kojima dokazuje postojanje uvjeta za izdavanje povlaštene parkirališne karte.

(2) Uz zahtjev organizatoru parkiranja kojim se traži izdavanje povlaštene parkirališne karte obvezatno se predaju preslike isprava iz stavka 1. ovog članka.

Članak 26.

(1) Povlaštena parkirališna karta vrijedi samo za vozilo za koje je izdana.

(2) Za povlaštenu parkirališnu kartu uplaćuje se naknada na račun organizatora parkiranja ili se istodobno kupuje i preuzima na blagajni organizatora parkiranja.

(3) Povlaštena parkirališna karta vrijedi dok osobe iz članka 22. ove Odluke ispunjavaju uvjete propisane člankom 24. stavcima 1., 2. i 3. ove Odluke.

(4) Ako korisnik povlaštene parkirališne karte za vrijeme njezinoga važenja promijeni vozilo za koje je karta izdana, organizator parkiranja zamijeniti će povlaštenu parkirališnu kartu na zahtjev korisnika novom povlaštenom parkirališnom kartom. Nova povlaštena karta vrijedi do isteka roka na koji je izdana zamijenjena karta.

(5) Ako korisnik parkirališta koristi povlaštenu parkirališnu kartu suprotno odredbama ove Odluke, smatra se da nema povlaštenu parkirališnu kartu.

(6) Fizičkim i pravnim osobama iz članka 22. ove Odluke može se izdati povlaštena karta samo ako su do dana njezina izdavanja podmirili sve svoje obveze prema organizatoru parkiranja i Gradu Korčuli.

Članak 27.

Visinu naknade i broj povlaštenih karata za korisnike povlaštenih karata utvrđuje gradonačelnik pravilnikom u roku od tri mjeseca od dana stupanja ove Odluke na snagu.

#  VI. NADZOR NAD PARKIRANJEM, UPRAVNI I INSPEKCIJSKI NADZOR

Članak 28.

(1) Nadzor nad parkiranjem vozila na javnim parkiralištima sa naplatom, koja su dana na upravljanje organizatoru parkiranja provodi ovlaštena osoba organizatora parkiranja.

(2) Nadzor nad parkiranjem vozila na javnim parkiralištima koja nisu data na upravljanje organizatoru parkiranja, odnosno nad parkiranjem na rezerviranim parkirališnim mjestima provodi pravna osoba koju odredi Grad Korčula.

Članak 29.

(1) Upravni i inspekcijski nadzor nad jedinicom lokalne samouprave u provedbi ove Odluke, u okviru svoga djelokruga utvrđenog Zakonom o sigurnosti prometa na cestama, vrši središnje tijelo državne uprave nadležno za unutarnje poslove.

 (2) U provedbi upravnog nadzora iz stavka 1. ovoga članka središnje tijelo državne uprave nadležno za unutarnje poslove ovlašteno je donijeti odluku o obustavi od primjene ove Odluke u skladu s odredbama o nadzoru zakonitosti općih akata tijela jedinica lokalne i područne (regionalne) samouprave propisanim Zakonom o lokalnoj i područnoj (regionalnoj) samoupravi.

# VII. PRIJELAZNE I ZAVRŠNE ODREDBE

# Članak 30.

#  Pravilnike iz članka 10. stavka 3., članka 12. stavka 3., članka 12. stavka 5., članka 12. stavka 6., članka 18. stavka 7. i članka 21. stavka 1. ove Odluke, gradonačelnik će donijeti u roku od 90 dana od dana stupanja na snagu ove Odluke.

#

# Članak 31.

#  Do donošenja pravilnika iz članka 30. ove Odluke ostaju na snazi svi provedbeni propisi Grada Korčule koje je donio gradonačelnik na temelju Odluke o uređenju cestovnog prometa („Službeni glasnik Grada Korčule“, broj 3/06. 2707, 2/0, 5/08 i 2/09-pročišćeni tekst), odnosno na temelju Odluke o organizaciji, načinu naplate i kontrole parkiranja u Gradu Korčuli („Službeni glasnik Grada Korčule“, broj 3/07), odnosno na temelju Zaključka Gradskog vijeća od 4. prosinca 2009., KLASA: 021-05/09-03/33 („Službeni glasnik Grada Korčule“, broj 7/09), ukoliko nisu u suprotnosti sa ovom Odlukom.

Članak 32.

Stupanjem na snagu ove Odluke prestaje važiti Odluka o organizaciji, načinu naplate i kontrole parkiranja u Gradu Korčuli („Službeni glasnik Grada Korčule“, broj 3/07).

Članak 33.

Ova Odluka stupa na snagu osmog dana od dana objave u „Službenom glasniku Grada Korčule“.

KLASA:

URBROJ:

Korčula,

PREDSJEDNICA

 GRADSKOG VIJEĆA

Obrazloženje

Vezano za reguliranje i naplatu parkiranja na području Grada Korčula na snazi je Odluka o organizaciji, načinu naplate i kontrole parkiranja u Gradu Korčuli („Službeni glasnik Grada Korčule“, broj 3/07), i njoj pripadajući provedbeni propisi.

Sukladno članku 5. stavak 1. točka 6. , kao i članka 13. stavak 3. Zakona o sigurnosti prometa na cestama („Narodne novine“ broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, i 114/22), potrebno je donijeti novu Odluku usklađenu sa odredbama predmetnog zakona. Sa svim primijenjenim propisima izrađen je prometni elaborat br. TD 10/23, usklađena prometna signalizacija, a za koju je ishgođena suglasnost MUP-a, Policijska uprava dubrovačko neretvanska. Sukladno smjernicama MUP- a, u ovoj odluci su definirana parkirališta pod rednim brojevima 2, 4 - 17, a preostali bi se po usklađivanju na terenu dopunili u izmjenama i dopunama ove odluke.

O nacrtu odluke provedeno je savjetovanje sa zainteresiranom javnošću u vremenu od 03. ožujka do 1. travnja 2022. U vremenu trajanja javnog savjetovanja nije stigla ni jedna primjedba, odnosno očitovanje na nacrt odluke. Izvješće o provedenom savjetovanju, kao i objava provođenja javnog savjetovanja je objavljeno na mrežnoj stranici Grada Korčule www.korcula.hr

Sukladno svemu navedenom predlažemo da se usvoji prijedlog ove Odluke.